Diari Oficial de la Generalitat Valenciana


Sumari del DOGV 8907, del 17-09-2020 (2020/7183)

RESOLUCIÓ d'1 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 74/7304-OTH Agres.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8907

Data del DOGV
:   17-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7183


Data del document
:   01-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Agres
    * impacte ambiental

RESOLUCIÓ d'1 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 74/0134-RMW Agres. [2020/7183]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 74/8183-GFY Agres.  
  
«Informe ambiental i territorial estratègic  
Tràmit: avaluació ambiental de la modificació puntual número 1 del Pla general d'Agres  
Promotor: Ajuntament  
Autoritat substantiva: Comissió Territorial d'Urbanisme  
Localització: Agres (Alacant)  
Expedient: 74/0963-LNG  
  
La Comissió d'Avaluació Ambiental, en sessió celebrada el 12 de desembre de 2019, va adoptar l'acord següent:  
Vista la proposta d'informe ambiental i territorial estratègic de la modificació puntual número 1 del Pla general d'Agres, en els termes següents:  
  
A) Documentació aportada  
En data 19 de juliol de 2019 va tindre entrada, en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud de l'Ajuntament d'Agres, remesa pel Servei Territorial d'Urbanisme d'Alacant, per a iniciar el procés d'avaluació ambiental i territorial estratègica de la modificació puntual número 1 del Pla general d'Agres.  
La sol·licitud s'acompanya del document inicial estratègic (DIE) i de l'esborrany del Pla especial, en format digital.  
La documentació aportada és de conformitat amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
La documentació queda constituïda pels documents següents:  
1. Document inicial estratègic (DIE)  
2. Esborrany del Pla especial  
  
B) Planejament vigent  
El planejament vigent al municipi és el Pla general aprovat definitivament per la Comissió Territorial d'Urbanisme el 12 de desembre de 2013 (BOP 26.03.2014).  
El Pla general es va sotmetre a avaluació ambiental (expedient 191/4494-BHZ) i es va emetre una declaració d'impacte ambiental positiva amb condicionants en data 22 de desembre de 2010 i, posteriorment, una resolució complementària en data 29 de juliol de 2011.  
  
C) Modificació puntual número 1 del Pla general d'Agres: objecte i justificació  
El Pla general vigent conté la previsió d'una zona de reserva viària, que es va introduir a fi de preveure la possibilitat d'execució de l'eix viari Villena - Mur per l'administració autonòmica. La dita reserva se situa al nord del nucli urbà, travessant el terme municipal d'est a oest, i se superposa sobre la classificació i qualificació atorgada pel Pla (sòl no urbanitzable comú i protegit: paisatge, hidràulic, forestal; xarxa viària, ferrocarril i vies pecuàries). El seu règim jurídic està contingut en les normes urbanístiques, i incorpora determinades limitacions addicionals en relació amb les construccions i usos admissibles.  
  
Tal com s'arreplega en la documentació aportada, l'objecte de la modificació puntual número 1 és l'eliminació de la reserva viària prevista per a l'eix viari Villena-Muro, tant dels plans d'ordenació com de l'apartat 2, «Nou eix viari Villena-Muro», de la disposició transitòria primera de les normes urbanístiques vigents.  
Es justifica la modificació puntual número 1 proposada per a donar solució a la problemàtica següent:  
1. L'existència de la reserva viària planteja limitacions per a l'establiment d'activitats o actuacions de construcció en el seu àmbit, majoritàriament classificat com a sòl no urbanitzable comú (SNUC) i, en particular, en una gran extensió pròxima al cas urbà, on l'Ajuntament ha hagut de desestimar innumerables peticions d'actuacions que, podent permetre's en sòl rústic comú, amb les limitacions i condicions d'aquest tipus de sòl, no han pogut ser realitzades per les limitacions imposades per la reserva viària.  
2. Pèrdua d'oportunitats de creixement social i econòmic que contribueixen a l'estancament del desenvolupament de la població.  
3. Pèrdua de la motivació que va portar, al seu dia, a incorporar en el Pla general la dita reserva viària.  
L'Ajuntament va proposar a la, llavors, Conselleria d'Habitatge, Obres Publiques i Vertebració del Territori la possibilitat d'eliminar la dita reserva i va obtindre, en data 27 de juliol de 2018, un informe favorable de la Subdirecció General de Mobilitat per no disposar del projecte per al desplegament de la dita actuació ni tindre prevista abordar-la a mitjà termini (l'esborrany de la modificació puntual porta adjunta, en annex, una còpia de l'informe esmentat).  
4. Cap dels municipis limítrofs amb Agres, per l'est i per l'oest, per on hauria de tindre continuïtat la reserva per al dit eix viari, Muro d'Alcoi i Alfafara, respectivament, no tenen contemplada la dita reserva en els planejaments urbanístics municipals.  
  
D) Característiques de la modificació puntual número 1  
D.1. Àmbit de la proposta  
L'àmbit afectat per la modificació puntual número 1 es limita a l'àrea grafiada en el Pla d'ordenació urbanística estructural com a reserva viària per a l'eix Villena-Muro, superposada sobre les qualificacions de sòl que el PG assenyala, que consta d'una banda de 300 m d'amplària que recorre tot el terme municipal d'est a oest, discorre al nord del nucli urbà i segueix, aproximadament, la directriu de la línia fèrria Alcoi-Xàtiva. Aquesta banda es complementa amb una gran zona circular, en la part més pròxima al nucli urbà, de 1.000 m de diàmetre.  
  
D.2. Estudi d'alternatives  
El DIE presenta dues alternatives:  
- Alternativa 1: consistent en no eliminar la reserva vial i mantindre la situació com està en l'actualitat.  
- Alternativa 2: eliminació de la reserva vial tal com proposa la present modificació puntual.  
El DIE indica que s'estima no procedent mantindre la situació actual que impedeix actuacions que, permeses en sòl rústic comú, col·laboraran en el desenvolupament socioeconòmic de la població.  
D.3. Característiques de la proposta  
La proposta de la modificació puntual número 1 del Pla general d'Agres es concreta de la manera següent:  
- Normes urbanístiques: s'elimina l'apartat 2 de la disposició transitòria primera de les normes urbanístiques actualment vigents.  
- Pla d'ordenació estructural: s'elimina del pla d'ordenació la grafia de la reserva viària de l'eix Villena-Muro.  
Tal com indica el DIE «L'abast d'aquesta MP es limita, exclusivament, a eliminar la reserva viària prevista de l'eix Villena-Muro, sense afectar cap altra determinació del PG vigent, i conserva, per tant, totes les qualificacions de sòl, ordenacions, paràmetres urbanístics, etc».  
  
La disposició transitòria primera de les normes urbanístiques quedarà redactada, segons la proposta presentada, de la manera següent:  
Disposicions transitòries  
Primera: protecció de carreteres i camins municipals i altres infraestructures  
1. Fins que no es formule i aprove l'ordenança prevista en l'8.6.3.8 anterior regeixen, per als camins que transcorren per sòl no urbanitzable, i per als que ho facen per sòl urbanitzable, fins que no s'aprove el PAI per al seu desenvolupament:  
1) Zona de protecció. Es delimita per:  
a) A cada costat del camí, per una línia emplaçada a 4 m de l'eix i almenys a 1 m de l'aresta exterior de l'explanació,  
b) Per l'acord circular de ràdio 50 metres entre les anteriors,  
c) En el cas de camins que transiten per sòl urbà o urbanitzable amb ordenació detallada, la línia límit formarà un acord recte amb l'alineació des d'un punt situat al doble de la distància del vial urbà, sense que, en cap cas, no siga menor de l'ample entre les tanques que efectivament presente el camí, si és major que la que es dedueix de les regles anteriors.  
2) Contingut de la protecció:  
a) Prohibició d'emplaçar a menys de 5 m de la zona de protecció noves construccions o edificacions, o l'ampliació de les existents, tret de les autoritzables amb caràcter general en l'espai lliure de parcel·la.  
  
b) Caracterització dels usos, construccions, edificacions i instal·lacions emplaçades en la zona de protecció com ?fora d'ordenació?, amb els efectes que preveu l'0.7.5.2 anterior.  
En l'annex 1 a aquest informe ambiental s'adjunta imatge de la proposta de pla d'ordenació estructural, en què s'aprecia que la grafia de la reserva viària de l'eix Villena-Muro s'elimina.  
D.4. Efectes previsibles de la modificació sobre el medi ambient  
  
En l'apartat 2.6.2 del document inicial estratègic (DIE) s'indica que «L'actuació no incideix per a res en la infraestructura verda afectada pel seu àmbit, perquè, com ja s'ha dit, la supressió de la reserva viària no modifica la qualificació ni el nivell de protecció dels diferents sòls protegits sobre els quals se solapa, i mantenen la seua identitat a tots els efectes».  
S'indica, en l'apartat 2.4. Diagnòstic de la situació del medi ambient i del territori abans de l'aplicació del pla en l'àmbit afectat del DIE, que, en tractar-se de l'eliminació d'una reserva vial de caràcter transitori que no modifica cap qualificació del sòl sobre el qual es solapa ni cap altra determinació del PG vigent, l'aplicació de la modificació puntual sol·licitada no canviarà en cap aspecte la situació del medi ambient ni del territori existent abans de la seua aplicació.  
  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents.  
  
Administració pública consultada Consulta Informe  
SERV. TERRITORIAL URBANISME - ALACANT 19.07.2019  
C. POLÍTICA TERRITORIAL, O. P. I MOBILITAT - SDG MOBILITAT - Serv. de Mobilitat Urbana 04.09.2019   
C. POLÍTICA TERRITORIAL, O. P. I MOBILITAT - SDG MOBILITAT - Serv. de Planificació 04.09.2019 25.11.2019  
  
  
  
Els informes rebuts es publiquen en la web d'aquesta conselleria, en l'adreça electrònica http://www.agroambient.gva.es/va/web/evaluacion-ambiental/seguiment-d-expedients (entrant en la finestra «Seguiment d'Expedients d'Avaluació Ambiental», triant «província Alacant», municipi «Agres» i triant «Modificació puntual PG d'Agres, eliminació reserva viària») junt amb l'informe ambiental i territorial estratègic.  
  
  
F) Identificació i valoració de possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, prèvia consulta a les administracions públiques afectades a les quals es refereixen els articles 48.d i 51.1 de la LOTUP.  
La proposta de la modificació puntual número 1 respon, bàsicament, a la necessitat d'adaptar el planejament a la realitat actual, que es concreta en el fet que la reserva viària prevista pel pla general vigent per a l'eix Villena-Muro no és necessària, ja que no n'està prevista l'execució a curt ni a mitjà termini. L'eliminació de la reserva per al traçat d'una futura execució d'una infraestructura lineal es considera positiu perquè evita una major fragmentació del territori.  
Atés que la supressió d'aquesta reserva viària no altera les determinacions que, en matèria d'usos i activitats, recull el vigent pla general per als sòls no urbanitzables sobre els quals es solapa la reserva i considerant que el pla general vigent va ser sotmés a avaluació ambiental (expedient 191/8198-EIH), amb declaració d'impacte ambiental positiva amb condicionants de data 22 de desembre de 2010 i Resolució complementària de data 29 de juliol de 2011, no és previsible que la modificació puntual supose cap afecció significativa negativa sobre el medi ambient.  
El Servei Territorial d'Urbanisme d'Alacant, en el seu informe rebut en data 19 de juliol de 2019, indica que, des del punt de vista de les competències del dit servei territorial, es considera que la proposta no contravé la normativa d'aplicació i que correspon a la conselleria competent en urbanisme la competència per a l'aprovació definitiva de la modificació proposada, perquè afecta l'ordenació estructural.  
  
L'informe del Servei de Planificació de la Subdirecció General de Mobilitat, rebut en data 25 de novembre de 2019, posa de manifest que la Subdirecció General de Mobilitat va emetre, en data 27 de juliol de 2018, un informe favorable a la proposta d'eliminació de la reserva viària que li va plantejar l'Ajuntament d'Agres i afig, entre altres consideracions, que la modificació puntual número 1 del Pla general d'Agres és compatible amb la planificació en la xarxa de carreteres de la Comunitat Valenciana i que la dita eliminació de la reserva viària del futur eix Villena-Muro (CV-700) no suposa cap efecte negatiu respecte a les competències del dit Servei de Planificació.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic, per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental, de conformitat amb el que preveu la legislació d'avaluació ambiental.  
  
H) Proposta d'acord  
Analitzada la proposta de la modificació puntual número 1 del Pla general d'Agres, cal considerar que la dita actuació quedaria emmarcada en l'article 46.3 de la LOTUP, per considerar que es tracta d'una modificació menor del planejament.  
Per això, segons el que estableix l'article 51.2.b de la LOTUP, cal considerar, d'acord amb els criteris de l'annex VIII de la dita llei, que la proposta de la modificació puntual núm. 1 del Pla general d'Agres no té incidència significativa negativa en el model territorial del municipi d'Agres, ja que atén la necessitat d'adaptar-se a la situació actual, sense alterar el règim d'usos i activitats del sòl no urbanitzable del vigent planejament i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de la modificació puntual número 1 del Pla general d'Agres no presentarà efectes significatius negatius sobre el medi ambient.  
D'acord amb allò que s'ha exposat, es resol emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 1 del Pla general d'Agres, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar la tramitació del programa d'acord amb la seua normativa sectorial.  
Segons el que estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera procedit a l'aprovació de la modificació puntual número 1 del Pla general d'Agres en el termini màxim de quatre anys a comptar des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
  
Annex I  
Modificació puntual número 1 Pla general Agres  
  
Pla d'ordenació estructural  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista de tot el que antecedeix, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 1 del Pla general d'Agres, per considerar que no té efectes significatius en el medi ambient.  
I notificar als interessats que, contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique per al seu coneixement i efectes oportuns.  
El que es certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 19 de desembre de 2019.- El secretari de la Comissió d'Avaluació Ambiental: José del Valle Arocas.»  
  
València, 1 de setembre de 2020.- El director general de Medi Natural i d'Avaluació Ambiental: Benjamín Pérez Rocher.